**Biografija – Ivan Medar**

Ivan Medar, rođen 1911. godine u Zagrebu, gdje je i završio osnovnu školu. S obzirom da ga roditelji nisu bili u mogućnosti poslati u višu školu izučio je trgovački zanat kod Andrije Lončara, 1923. -1927. godine. Po završenom naukovanju završio je privatnu trgovačku školu »Merkur« u Zagrebu, 1927. -1928. godine. Godine 1939. učlanio se u Fotoklub Zagreb, što je pridonijelo da početni interes za fotografiju preraste u profesiju koju je obavljao do kraja radnog vijeka. Od 1946. godine aktivno izlaze na izložbama u Jugoslaviji i inozemstvu te dobiva mnoge nagrade i priznanja za izuzetna fotografska ostvarenja. »Tehnika i sport«, danas Narodna tehnika, upućuje ga 1947. godine u svojstvu instruktora fototehnike na omladinsku radnu akciju Šamac-Sarajevo nakon čega se i opredjeljuje za fotografski poziv. Od 1950. godine radi kao fotoreporter-novinar u Fotoslužbi Hrvatske kasnije Agenciji za fotodokumentaciju, gdje ostaje do umirovljenja 1972. godine. U 1952. godini položio je stručni ispit iz fotografske struke. Praksu je obavljao u Fotoateljeu Reputin, u Zagrebu. Godine 1953. položio je ispit za majstora fotografske struke. Član je brojnih udruženja poput Udruženja likovnih umjetnika primijenjenih umjetnosti Hrvatske od 1.03.1956. godine, Artiste Federation Internationale de l'art Photographique, tj. Umjetnik Svjetske federacije fotografske umjetnosti od 2.03.1957. godine Bern i počasni je član CIP-CLUB International de Photographic, Averyon, France, 1959. godine.